FI Euroopan unionin virallinen lehti C 71/13

Valitus, jonka Unkari on tehnyt 22.1.2013 unionin yleisen tuomioistuimen (seitsemäs jaosto) asiassa T-194/10, Unkari v. komissio, 18.11.2012 antamasta tuomiosta

(Asia C-31/13 P)

2013/C 71/20

Oikeudenkäyntikieli: unkari

Asianosaiset

Valittaja: Unkari (asiamiehet: M. Z. Fehér ja Szíjjártó)

Muu osapuoli: Euroopan komissio

Vaatimukset

Unkari vaatii muutoksenhaussaan, että unionin tuomioistuin

— kumoaa unionin yleisen tuomioistuimen tuomion

— ratkaisee pääasian unionin tuomioistuimen perussäännön 61 artiklassa tarkoitettua mahdollisuutta käyttäen

— velvoittaa komission korvaamaan oikeudenkäyntikulut.

Oikeudelliset perusteet ja pääasialliset perustelut

Unkarin hallitus on muutoksenhaussaan esittänyt ensisijaisesti, että yleinen tuomioistuin on valituksenalaisessa tuomiossaan soveltanut väärin unionin oikeutta todetessaan, että riidanalaisella kirjaamisella E-Bacchus-tietokantaan ei ole oikeusvaikutuksia, minkä vuoksi siihen kohdistettu kanne oli perusteeton. Unkarin hallituksen mukaan unionin yleisen tuomioistuimen tuomion perustelut ovat puutteelliset, koska niissä oli useita kertoja sivuutettu Unkarin hallituksen väitteet, joissa kyseenalaistettiin komission kanta, jonka yleinen tuomioistuin vain tyytyi vahvistamaan lausumatta väitteiden asiasisällöstä. Toiseksi Unkarin hallitus toistaa pääasiallisesti yleisessä tuomioistuimessa esittämänsä pääasiaväitteet tukeakseen unionin tuomioistuimelle esittämäänsä vaatimusta siitä, että se hyväksyisi muutoksenhaun ja antaisi lopullisen ratkaisun pääasiassa perussääntönsä 61 artiklassa tarkoitettua mahdollisuutta käyttäen.

Unionin lainsäätäjä on E-Bacchus-tietokannalla ottanut käyttöön teollista omaisuutta koskevan rekisterin alkuperänimityksistä ja maantieteellisistä merkinnöistä, jotka on suojattu Euroopan unionissa. Rekisterillä taataan mainittu suoja unionin tasolla. Koska tällaisia rekistereitä on vain yksi, on mahdotonta hyväksyä, että vain uusien alkuperänimitysten kirjaamisella olisi oikeusvaikutuksia; kaikilla kyseiseen tietokantaan tehdyillä merkinnöillä on oltava samat oikeusvaikutukset.

Yleisen tuomioistuimen toteamus, jonka mukaan silloin, kun kyse on jo olemassa olevien nimitysten kirjaamisesta, merkintä E-Bacchus-tietokantaan on vain automaattinen (muodollinen) siirto sääntelyjärjestelmästä toiseen. Unkarin hallituksen mukaan kyse on kuitenkin tässä asiallisesta muutoksesta, joka nostaa nimitysten suojan, joka on tähän asti ollut vain kansallinen, unionin tasolle.

Unkarin hallituksen mukaan sitä ei voida hyväksyä, että E-Bacchus-tietokantaan kirjaamisen oikeusvaikutusten osalta tilannetta arvioidaan eri tavoin siitä riippuen, onko kyse vanhasta vai uudesta nimityksestä, ja tällä loukataan yhdenvertaisen kohtelun periaatetta. Kirjaamisen oikeusvaikutusten on oltava samat silloinkin, kun kirjaamisessa noudatetaan eri menettelyjä uuden ja vanhan nimityksen osalta.

Vastaavasti kirjaamisen oikeusvaikutukset tuottavat välttämättä komissiolle valvontavelvollisuuden, jota sen on noudatettava E-Bacchus-tietokannan sisältöä laadittaessa ja muutettaessa. Komission olisi pitänyt tarkistaa hyvän hallinnon periaatteen mukaisesti, mikä oli oikeudellinen tilanne Slovakiassa viitehetkellä (1.8.2009) ja oliko alun perin tehty merkintä itse asiassa virheellinen.

Yleinen tuomioistuin on rikkonut myös velvollisuuttaan perustella päätöksensä, koska se ei ole pääasiakysymyksistä tekemissään arvioinneissa ole ottanut huomioon niitä väitteitä, joilla Unkarin hallitus oli kyseenalaistanut komission näkemyksen, ja tyytyi vahvistamaan sen lausumatta väitteiden asiasisällöstä.

Unkarin hallituksen mukaan komissio on rekisterikirjausta muuttamalla rikkonut neuvoston asetuksen (EY) N:o 1234/2007 (1) ja komission asetuksen (EY) N:o 607/2009 (2) säännöksiä, kun otetaan huomioon, että riidanalainen korjaus E-Bacchus-tietokantaan alun perin tehtyyn rekisteröintiin takasi uusien säännösten soveltamisalalla automaattisen suojan nimitykselle, jota ei voida pitää asetuksen N:o 1234/2007 118 s artiklassa tarkoitettuna ”olemassa olevana suojattuna” nimityksenä. Unkari hallituksen mukaan 30.6.2009 annetulla Slovakian lailla hyväksytty ja Slovakian virallisessa lehdessä 30.6.2009 julkaistu alkuperänimitys ”Tokajská vinohradnícka oblast” on katsottava suojatuksi ja olemassa olevaksi nimitykseksi.

Vastaavasti Unkarin hallitus väittää, että komissio on loukannut unionin oikeudessa tunnustettuja hyvän hallinnon, lojaalin yhteistyön ja oikeusvarmuuden periaatteita E-Bacchus-tietokannan hallinnossa, erityisesti tässä asiassa riitautetun kirjauksen osalta.

(1) Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22.10.2007 annettu neuvoston asetus (EY) N:o 1234/2007 (EUVL L 299, s. 1).

(2) Neuvoston asetuksen (EY) N:o 479/2008 soveltamista koskevista eräistä yksityiskohtaisista säännöistä tiettyjen viinialan tuotteiden suojattujen alkuperänimitysten, maantieteellisten merkintöjen ja perinteisten merkintöjen sekä merkintöjen ja esittelyn osalta 14.7.2009 annettu komission asetus (EY) N:o 607/2009 (EUVL L 193, s. 60).